  Виталий Пронин Тужгес бадӟым юрттэт сётӥськоз ӟеч картошка кидыс будэтӥсьёслы.Берло дыре шаерамы бакча сиён будэтӥсь хозяйствоос но фермеръёс йыло. Зэм, таос пӧлын кидысэн вырисьёс воксё ӧвӧл, шуыны луоз. Но селекциен вырыны мылкыд карисьёслы туэ Удмуртиын чакламын 2,8 миллион манет тыр юрттэт. Тужгес бадӟым юрттэт сётӥськоз ӟеч картошка кидыс будэтӥсьёслы. Субсидия гуртоос дорозь вуыны кулэ гужем пумозь. Гурт удысъя но сиён-юонъя министерствоысь будосъёсъя но музъем кусыпъёсъя управлениен кивалтӥсь Николай Широбоков верамъя, Россиын селекциен вырон лябгес мынэ. Ваньмыз сямен кидыс вуттӥське кунгож сьӧрысь. Та удысэз азинтон вылысь ик кун субсидия висъяны ӧдъяз. Асьмелы асьмемыз быдэсак сюдыны дышетсконо. Шаерамы туэ картошка бусыос 353 гектарлы кулэсмизы. Басьтӥсь шедьтыны шуг луиз. Но кешыр но кубиста бусыос паськытазы. - Бакча сиён будэтӥсьлы субсидия висъяно шуыса азьвылгес ик вераськонъёс нуиськомы ни, - шуэ Кун Кенешысь депутат, Пичи Пургалась «Надежда» хозяйствоен кивалтӥсь Бронислав Ясонов. - Выль сорт поттыны, гибрид кылдытыны шорлыдын кулэ 5-6 ар. Кыӵе ке выль сорт потӥз ке но, шедьтоз-а со рынокын аслэсьтыз интызэ? Одӥг сорт но шектэк уг луы уго. Собере Россиын поттэм кидысъёс асьме инкуазен уггес тэрытӥсько. Кылсярысь, доллар но евро будэмен, кылем арын Голландиысь ваем кидысэн ог 80 процентсэ бусыосмес кизимы, кылемзэ - Россиын поттэменыз. Асьме удъёс висьыны кутскизы. Соосты йӧнатон понна ядъёс басьтон туж дуно усиз. Капчигес вылэм ваньзэ Голландиысь кидысэн кизьыны. Туэ 90 процентсэ кунгож сьӧрысь кидысэн мерттӥм. Туала вакытэ ог 50 процентэз картошка - кунгож сьӧрысь селекциен поттэм маке. Рыноклэн туж бадӟым куронъёсыз: картошка медаз вожекты, медаз сисьмы, медаз уда, синмыз мур медаз луы но мукет. Соин ик шаерамы будэм картошка магазинэ сюрес уг шедьты - кошке столовое. Селекциен вырон понна нимысьтыз участокед луыны кулэ, мукет культураосын медаз сюрела. Милям хозяйствомы соин ик селекциен вырыны ик уз быгаты - бусыосмы сотэк но сюбегесь. Уноез хозяйствоос но та уж борды таин сэрен ик уз кутске. Собере, субсидиез басьтыны но ваньзы уз быгатэ - куронъёс бадӟымесь. Субсидия азинскыны юрттысал. Соку, оло, асьме дорын потӥсь картошка но бакча сиён кидыс басьтысалмы. Но та понна ог 10 ар кулэ на. Елена Сараматова Туспуктӥз А. Горбунов  